Beeld, Die Burger en Volksblad sê: Mboweni, ANC twis oor siel van land se ekonomie | Netwerk24
Beeld, Die Burger en Volksblad sê: Mboweni, ANC twis oor siel van land se ekonomie
17 Januarie 2020 00:00
Minister Tito Mboweni Foto: Salomé Fischer
Tito Mboweni, minister van finansies, se vreesloos openbare kritiek teen aspekte van die ANC se ekonomiese beleid gaan inderdaad oor die siel van die land se ekonomie. Dit is positief dat iemand in sy kernrol bereid is om reguit te praat, maar dis kommerwekkend dat hy moontlik bloot ’n stem roepende in die woestyn is.
Mboweni verstaan dat die land lank reeds ’n behoorlik ekonomiese groeiplan in werking moes gehad het. Uit pure frustrasie het hy die tesourie se plan verlede jaar eensydig uitgereik. Dit omdat dit van bakboord na stuurboord – van die een kabinetskomitee na die ander subkomitee van die ANC se nasionale uitvoerende komitee – gestuur is sonder enige besluite. Verlede week het hy weer uit duidelike frustrasie op Twitter verklaar: “Daar is ’n plan, stel dit in werking.” Dus duidelik min vordering met inwerkingstelling.
Hy besef ook die sosialistiese model van ondoeltreffende staatsondernemings, wat die heeltyd deur die staatskas gedra word, is uitgedien. Daaroor het hy homself ook tot nou toe teen ’n muur vasgeloop. Daar is wel aanduidings dat die werklikhede van die omvang van Eskom en die SAL se probleme ’n ernstige herbesinning by die ANC tot gevolg het.
Oor die Reserwebank voer die ANC aan daar is baie internasionale modelle waarin sentrale banke ten volle aan die staat behoort, maar steeds onafhanklik is.
Oor die Reserwebank voer die ANC aan daar is baie internasionale modelle waarin sentrale banke ten volle aan die staat behoort, maar steeds onafhanklik is. Daarom beteken die beleidsbesluit om die bank te nasionaliseer nie dat onafhanklikheid prysgegee gaan word nie. Mboweni vra wel tereg wat die voorstanders van die onbesonne idee wil bereik. Hy waarsku dat dit ’n swak besluit is wat vertroue in die land se ekonomie ernstig kan knou.
Die werklikheid is dat min van die ANC se kaders enigiets van al die kwessies verstaan.
Dit het gevegsterreine vir interne posisionering en ’n voortgesette magstryd geword.
Ook is daar die kwalik bedekte motief om deur beheer oor alles staatsbronne verder te kan stroop. Die selfverrykers sit nog stewig en hul toenemend suksesvolle voorstelling van pres. Cyril Ramaphosa as ’n magtelose figuur sterk hul selfvertroue. Die uurglas vir die ekonomie loop vinnig leeg en die gevolge sal vernietigend wees as Mboweni en Ramaphosa die stryd verloor.
Beeld, Die Burger en Volksblad sê: Ons durf nie dié blink ogies in die steek laat nie
Beeld, Die Burger en Volksblad sê: Verbruiker betaal vir ANC se Eskom-twis
Beeld sê: Trump sterker uit Iran-‘krisis’ as wat baie meen
Beeld, Die Burger en Volksblad sê: Matriekslaagsyfer skep vals beeld oor SA onderwys